Smrtonosno oružje 2

Smrtonosno oružje 2 () drugi je film iz serijala Smrtonosno oružje, objavljen 1989. U glavnim ulogama pojavljuju se Mel Gibson, Danny Glover i Joe Pesci.

 Radnja 
Priča se odvija 1988, godinu poslije događaja iz prvog filma, a Murtaugh (Glover) i Riggs (Gibson) postali su nerazdvojni prijatelji. Riggs dosta vremena provodi s Murtaughovom porodicom, dok Murtaugh razmišlja o penziji. Postoji još jedna radnja, o Murtaughovoj kćeri Rianne, koja počinje svoju glumačku karijeru u reklami za kondome, što Murtaugha baca u očaj.

Murtaugh i Riggs kreću u potjeru za crvenim BMW-om 635 M6 kroz ulice Los Angelesa. Ono što je trebalo biti rutinsko hapšenje zbog posjedovanja droge pretvorilo se u dugu potjeru i pucnjavu. Kad se BMW konačno zabio u trgovinu, vozač je nestao prije nego što ga je policija uhapsila. Ipak, u prtljažniku nalaze južnoafričke zlatnike.

Sljedećeg dana LAPD šalje dvojac na čuvanje svjedoka Lea Getza (Pesci), za promjenu nakon jučerašnjih uzbuđenja. Međutim, nakon nekoliko trenutaka neko pokuša ubiti Getza, ali umalo ubija Riggsa. Getz otkriva kako je bio računovođa koji je oprao 500 miliona dolara od droge za lanac krijumčara, ali je uzimao dio novca za sebe, pa su ga poslodavci otkrili.
mini|lijevo|250px|Dvije scene iz Smrtonosnog oružja 2
Istražujući pokušaj ubistva Getza, otkrivaju kako je organizator operacije krijumčarenja droge konzulat Južnoafričke Republike u Los Angelesu. Nakon što je Riggs pokušao nešto poduzeti, pokvareni ministar vanjskih poslova, Arjen Rudd (Ackland), poziva se na svoj diplomatski imunitet i podrugljivo dobacuje Riggsu kako ga ne može kazniti ni zbog nepropisnog parkiranja.

Nemoćni da se direktno obračunaju s krijumčarskim lancem, policajci su prisiljeni osloniti se na kvazilegalne metode, a Murtaugh mora zaštititi Getza od Afrikanera. U međuvremenu, Riggs počinje koketirati s Rikom van den Haas (Kensit), Ruddovom sekretaricom (koja i sama sumnja u svog šefa).

Rudd i njegove pristalice proglašavaju rat policiji Los Angelesa (LAPD), ubivši veći broj policajaca u jednoj noći bombardiranjem. Umalo ubijaju i Riggsa nakon što su pronašli njegovu kamp-prikolicu i umalo je uništili pucnjavom iz helikoptera. Lea Getza otimaju i počinju mučiti. Rika i Riggs su oteti, okovani lancima i luđačkim košuljama i bačeni u luku da se utope. Riggs se uspijeva osloboditi ispod vode, ali Rika se ugušila dok ju je pronašao. Riggs otkriva i kako mu je žena poginula. Ruddov šef osiguranja, Vorstedt (Derrick O'Connor), priznaje da ju je ubio prije 4 godine. Kad se Riggs previše približio otkrivanju operacije, odlučili su ga ubiti, a žena mu je poginula u "saobraćajnoj nesreći" koja je bila namijenjena Riggsu.

Riggs i Murtaugh, nemoćni da uhvate Rudda zbog diplomatskog imuniteta, odlučuju otići izvan zakona. Ostavivši svoje značke, uništavaju raskošnu kuću konzulata u misiji spašavanja Lea i pronalaze teretni brod Alba Varden, kojim se Južnoafrikanci koriste za prijevoz novca (pola milijarde dolara u gotovini koje je Leo oprao) u Cape Town.

Nakon krvavog obračuna, dvojac je porazio Južnoafrikance, iako je Rudd pogodio Riggsa, ranivši ga. Kako Murtaugh poteže pištolj na Rudda, diplomat diže svoj pasoš i počinje se hvalisati svojim diplomatskim imunitetom, što Murtaugh ignorira i upuca ga u glavu, kazavši kako mu je imunitet "upravo ukinut".

Murtaugh pridržava ozbiljno ranjenog Riggsa i dvojac se počinje šaliti, a u pozadini se čuju policijske sirene.

 Reakcije 
Film je bio treći najuspješniji film 1989 (poslije Batmana i filma Indiana Jones i posljednji krstaški rat), zaradivši približno 150 miliona dolara u SAD-u i 80,6 miliona u inozemstvu. Kritike su bile pozitivne, iako ne kao za original. Bez obzira na to, film je izbjegao ponavljanje priče uvevši nove likove i odredivši novi smjer. Film je bio prvi iz serije u kojem se pojavljuje Leo Getz, bankar koga čuvaju Riggs i Murtaugh, a koji svojim neurotičnim ponašanjem zagorčava život detektivima. Lik Getza ostat će prisutan i u ostala dva nastavka serijala.

 Zanimljivosti 
 U originalnom scenariju (koji je nevoljko napisao Shane Black), Južnoafrikanci su još okrutniji. U jednom trenutku počinju mučiti Riggsa još gore nego g. Joshua u prvom filmu. Na kraju Riggs umire nakon što ga je ranio Rudd.
 Kad je scenario prepravljen, Black je privremeno napustio serijal. Nije sudjelovao u stvaranju filma Smrtonosno oružje 3, ali se vratio za scenario Smrtonosnog oružja 4, znajući da će to biti posljednji film iz serijala.
 Dva puta u filmu Riggs namjerno iščaši rame kako bi se izvukao iz luđačke košulje, a zatim ga vraća u normalni položaj. To je postao prepoznatljiv skeč kroz sami serijal, ali i u mnogim filmovima parodijama.
mini|desno|200px|Patsy Kensit kao Rika van den Haas
 Lik Rike trebao je preživjeti, a Riggs i Rika su u posljednjoj sceni filma trebali biti na ručku kod Murtaughovih povodom Dana zahvalnosti, ali je režiser odlučio ubiti lik kako bi ojačao Riggsovu namjeru da uništi Južnoafrikance. Scene njenog spašavanja i finale s njom su snimljene, ali nisu korištene.
 Danny Glover, aktivist za ljudska prava, nastupio je u TV-filmu Mandela kao sami Nelson Mandela, samo dvije godine prije; negativci u filmu su Južnoafrikanci.
 Patsy Kensit rekla je da je bilo jako neugodno snimati scenu seksa sa Gibsonom. Kao razloge je navela da su "oboje u braku" i da su "oboje katolici".
 Kad se Murtaugh i njegova porodica okupljaju oko televizora kako bi vidjeli reklamu njegove kćeri, na programu prije reklame bila je serija Tales from the Crypt - Donner je bio izvršni filmski producent serije, a nekoliko epizoda je i režirao. Epizodu koja je tada bila na programu režirao je Robert Zemeckis.
 Iako film ima antijužnoafrički štih i iako ga je tadašnji južnoafrički konzul u Los Angelesu nazvao "groznim", Smrtonosno oružje 2 objavljen je u originalnoj verziji u Južnoafričkoj Republici, a ostvario je i uspjeh u kinima.

 Vanjski linkovi 


Kategorija:Filmovi iz 1989.
Kategorija:Filmovi na engleskom jeziku
Kategorija:Američki filmovi
Kategorija:Američki akcijski trileri
Kategorija:Policijski detektivski filmovi
Kategorija:Filmovi s radnjom u Los Angelesu
Kategorija:Filmovi snimljeni u Kaliforniji
Kategorija:Filmovi o apartheidu
Kategorija:Filmovi o osveti
Kategorija:Filmovi s muzikom Michaela Kamena
Kategorija:Filmovi s muzikom Erica Claptona
Kategorija:Filmovi Silver Picturesa
Kategorija:Filmovi Warner Brosa